Herefoss kirke

Herefoss kirke er en åttekantet kirke fra 1865 i bygda Herefoss i  Birkenes kommune, Agder fylke. Byggverket er i tømmer og har 200 plasser. Herefoss kirke ble vigslet av biskop Jacob von der Lippe 11. oktober 1865. Den har store vinduer og fremtrer lys, enkel og stilren. Arkitekt var Jacob Wilhelm Nordan.

Herefoss ble opprettet som eget prestegjeld i 1875. Herefoss tilhører i dag Birkenes prestegjeld. 

Dette er den tredje kirken på stedet. De to tidligere kirkene lå nærmere Herefossfjorden, men stedet var utsatt for flom kirken ble flyttet lengre fra vannet. Byggmester var Mikkel Mortensen. Kirken ble omfattende restaurert til hundreårsjubileet.

Altertavle
Altertavlen fra 1634 har to etasjer i samme bredde og sidefløyer. Den er 2,40 meter høy og 2,47 meter bred, laget av eik og furu. I de øvre bildene sees Adam som klynger seg til korset, et menneske med et anker og en due og et menneske som holder fast i et kors. I midtfeltet er det skrevet inn flere bibelvers. Nederst på altertavlen er det et bilde av Nattverden omrammet av nattverdberetningen i tekst. Man kjenner ikke kunstneren, men årstallet er malt i et av feltene på tavla. Opprinnelig har altertavlen stått i Oddernes kirke, man antar at den kom til Herefoss kirke i begynnelsen av 1700-tallet.

Litteratur

Referanser

Eksterne lenker
 Norsk nettskole
 
 

Kirker i Birkenes
Kirker i Vest-Nedenes prosti
Kulturminner i Birkenes
Oktogonale kirker i Norge
Norske kirker fra 1865
Jacob Wilhelm Nordan